Covid-19: WGO besorg oor situasie in Balkanstate, Sentraal-Europa(Foto: Unsplash) Die Wêreldgesondheidsorganisasie (WGO) het Donderdag gesê hy is “veral besorg” oor die Covid-19-situasie in die Balkanstate en Sentraal-Europa en gesê hospitalisering en sterftes is hier die hoogste in die wêreld. Die organisasie se streekskantoor vir Europa het ook gesê die situasie is “op sy ergste” in gebiede “wat suksesvol die virus in die eerste ses maande van 2020 beheer het”. “Ons is veral bekommerd oor die epidemiologiese situasie in die Balkanstate, asook talle lande in Sentraal-Europa,” het Catherine Smallwood, senior- nooddiensbeampte by die WGO se Europese kantoor, tydens ŉ perskonferensie gesê. Die WGO se Europese streek beslaan 53 lande en gebiede en sluit Rusland en verskeie Sentraal-Asiese lande in. Streeksdirekteur Hans Kluge het gesê Covid-19-inentingsprogramme was nog nie genoeg om oordrag in die streek hok te slaan nie. “Die getal gevalle bly styg en dit beweeg in ŉ oostelike rigting,” het Kluge gesê. “Ons het nou drie agtereenvolgende weke gesien van ŉ toename in Covid-19-gevalle.” Meer as 1,2 miljoen gevalle is die afgelope week in die WGO se Europese streek aangemeld. Alhoewel talle lande in Europa tans gedeeltelik of volledig in afsondering is, het sommige lande begin om beperkings op te hef gebaseer op die aanname dat verhoogde inentingsgevalle “onmiddellik sal lei tot ŉ verbeterde epidemiologiese situasie”. “Sommige aannames is te vinnig om te maak,” het Kluge bygevoeg. Hy benadruk dat entstof uiteindelik ŉ antwoord sal wees op die pandemie. “Entstowwe werk, en ons sal in ŉ stadium na ŉ nuwe normaal kan terugkeer.” Covid-19-entstof: Geen bewyse van bloedklonte, sê VK-reguleerder Argieffoto (Foto: GCIS) Brittanje se gesondheidsreguleerder het Donderdag gesê hy kan nie enige direkte verband vind tussen AstraZeneca se entstof en bloedklonte nie ná verskeie lande inentings met dié entstof opgeskort het oor gesondheidsvrese. Die agentskap sê daar is ook geen verband tussen bloedklonte en die Pfizer-entstof nie en voorvalle is ook nie hoër in persone wat ingeënt is en persone wat nie ingeënt is nie. “Daar is geen bewyse dat bloedklonte meer gereeld voorkom as wat verwag word in die afwesigheid van inenting nie – nie vir enige entstof nie,” het June Raine, uitvoerende hoof van die onafhanklike Britse agentskap wat medisyne- en gesondheidsorgprodukte reguleer (MHRA), gesê.